  Виталий Пронин Ижысь Демидов нимо спорткомплексын 30-тӥ мартэ «Калашников Биатлон Фест» биатлонъя вожвылъяськон ортчоз. Сое радъя «Калашников спорт» спорт шудонъёсъя оператор Удмурт Правительстволэн юрттэмезъя. Стартэ профессионалъёсын артэ потозы любительёс. Ваньзы 4 но ӝыны иськеме бызёзы, 2 пол ыбылӥськозы: выдыса но сылыса. Та вакытлы ӵошатсконэ лыктонзы сярысь веразы ни 200-лэсь ятыр адями. Шумпотымон, ужрадэ вуыны чакла Россиысь кужмо биатлонист, Олимпийской чемпион, дуннелэн 6 пол чемпионэз Антон Шипулин. Шаерысьтымы спортэз гажасьёслы эшшо одӥг кузьым - 27-тӥ мартэ бадӟым биатлон праздник азьын Ижысь Демидов нимо спорткомплексын нимысьтыз тренировка радъялоз Удмуртиысь тодмо биатлонист Иван Черезов. Дано спортсменлэсь мастер-класс басьтыны быгатоз котькуд мылкыд карись 18 часысен 20 часозь. Биатлонын вормисьёсты пусъёзы Америкаын поттэм Гармин часъёсын но дуно син-пель кузьымъёсын. Со сяна, ваньмыз стартэ потэмъёс медальёсын данъямын луозы на. Мӧзмыны маза уз луы учкисьёслы но. Соос понна пӧртэм шулдыръяськон ужрадъёс, мастер-классъёс, лотореяос, конкурсъёс дасямын. Со сяна, вань мылкыд карисьёс нимо-дано спортсменъёслэсь автографъёссэс басьтыны быгатозы. Ӵошатсконэз адӟыны тросгес адями лыктыны мед быгатоз шуыса, «Северный микрорайон» дугдылон инты дорысен автобус ветлоз. Спорт шудонъёсы пыриськыны мылкыдэз али но вераны бер ӧвӧл на, куриськонъёс https://kalashnikov.sport/ сайт пыр кутӥсько 29-тӥ мартозь. Вожвылъяськонын кужымзэ мертаны быгатэ 18 ареслэсь бадӟымгес ваньмыз адями, тазалыкезъя нокыӵе сюлмаськонъёс ӧвӧл ке (та сярысь справка луыны кулэ). Сергей Захаров  